[pic] | AZ EURÓPAI KÖZÖSSÉGEK BIZOTTSÁGA |

Brüsszel, 29.1.2008

COM(2008) 27 végleges

2008/0011 (CNS)

Javaslat:

A TANÁCS RENDELETE

a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet módosításáról („az egységes közös piacszervezésről szóló rendelet”)

(előterjesztő: a Bizottság)

INDOKOLÁS

A JAVASLAT HÁTTERE

- A javaslat indokai és célkitűzései

A rostlen és a rostkender piacainak közös szervezéséről szóló 1673/2000/EK tanácsi rendelet a 2008/2009-es gazdasági évtől kezdődően a rövid lenrost és a kenderrost előállítása tekintetében nem irányoz elő támogatást. A rendelet 15. cikkének (3) bekezdése ugyanakkor arról rendelkezik, hogy a Bizottságnak jelentést kell benyújtania, amelyben meg kell vizsgálnia a szóban forgó támogatási rendszer meghosszabbításának lehetőségét. Ez a jelentés most készül, és a terveknek megfelelően a 2008/2009-es gazdasági év kezdete előtt be fogják nyújtani. A Bizottság ugyanakkor azon az állásponton van, hogy a jelenlegi szakpolitikákat érintő érdemi módosításokról a KAP állapotfelmérése keretében kell dönteni. Ezért a Bizottság véleménye szerint a jelenlegi támogatási rendszert célszerű egy újabb gazdasági évre meghosszabbítani, a végső döntéseket pedig csak a következő gazdasági évtől kezdődően, az állapotfelmérés keretében elvégzendő szakpolitikai felülvizsgálatok során meghozni.

Az 1234/2007/EK rendelet („az egységes közös piacszervezésről szóló rendelet”) 2008. július 1-től, azaz a 2008/2009-es gazdasági év kezdetétől hatályon kívül helyezi az 1673/2000/EK rendeletet. Ezért a mellékelt javaslatban szereplő módosítások az egységes közös piacszervezésről szóló rendeletre vonatkoznak.

- Általános háttér

A len- és kenderágazat jelenlegi szervezésének átfogó értékelése kedvező képet mutat, és arra enged következtetni, hogy a közös piacszervezés megfelelően működik. A rostok feldolgozásához nyújtott támogatás bevezetésének legjelentősebb következménye a spekulatív termelés megszűnése volt. A 2000-ben végrehajtott reform a közösségi kiadások jelentős csökkenéséhez és a költségvetés megközelítőleg 20 millió eurón való stabilizálódásához vezetett. A reform ezenkívül a gazdaságilag életképes felvevőpiacok növekedését is eredményezte, és hozzájárult ahhoz, hogy a szóban forgó időszakban a termelők jövedelme általában nem csökkent, sőt egyes esetekben még nőtt is.

A feldolgozási támogatás előmozdította az EU-ban a lenrost és a kenderrost termelését; olyan anyagokét, amelyek kedvező hatást gyakorolnak a környezetre (a biológiai sokféleség megőrzése). Ezenkívül a közös piacszervezés (KPSZ) keretében nyújtott feldolgozási támogatás hozzájárult a munkahelyek megőrzéséhez és új munkahelyek teremtéséhez a hagyományos len- és kendertermesztő régiókban és más területeken egyaránt, továbbá ösztönözte a feldolgozási módszerek tökéletesítésére és a növényi rostokat tartalmazó új termékek kifejlesztésére irányuló kutatási és fejlesztési tevékenységek terén végzett beruházásokat.

Az Európai Unióhoz 2004. óta csatlakozott új tagállamok közül hétben folyik lenrosttermelés, és négyben termelnek kenderrostot. Az új tagállamokban a lentermelés csökkenőben van, míg a kendertermelés növekszik.

- Hatályos rendelkezések a javaslat által szabályozott területen

Az 1673/2000/EK tanácsi rendelet helyébe a mezőgazdasági piacok egységes közös szervezését létrehozó 1234/2007/EK rendelet („az egységes közös piacszervezésről szóló rendelet”) lépett.

- Összhang az Unió egyéb szakpolitikáival és célkitűzéseivel

Nem alkalmazható.

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

- Konzultáció az érdekelt felekkel

A javaslattal kapcsolatban a lennel és kenderrel foglalkozó tanácsadó csoportban, a Természetesrost-piaci Irányítóbizottságban, valamint a len- és kenderágazat képviselői és a mezőgazdasági kabinet között tartott kétoldalú találkozók keretében folytattak konzultációt az érdekelt felekkel.

- Szakvélemények összegyűjtése és felhasználása

Érintett tudományos/szakértői területek

Agrárökonómia és statisztika.

Alkalmazott módszertan

Független szakértők (az Ernst&Young és az AND-International) által készített tanulmány 2007 novemberében befejezett aktualizálása.

Megkérdezett fő szervezetek/szakértők

Lásd fent.

A szakértői tanácsok nyilvánosság számára való elérhetővé tételére használt eszközök

A jelentés a http://ec.europa.eu/agriculture/eval/index_en.htm . internetcímen lesz elérhető.

- Hatásvizsgálat

Nem alkalmazható.

A JAVASLAT JOGI VONATKOZÁSAI

- A javasolt intézkedés összefoglalása

Az egységes közös piacszervezésről szóló rendelet módosítására vonatkozó javaslat értelmében a 2008/2009-es gazdasági évig a hosszú lenrost esetében nyújtott támogatás a jelenlegi, tonnánkénti 160 eurós szinten maradna, míg a rövid lenrost, illetve a kenderrost esetében nyújtott támogatás továbbra is 90 euro lenne tonnánként. A nemzeti garantált mennyiségek tekintetében a jelenlegi szintek maradnának érvényben.

Ami a maximális szennyeződés- és szilánktartalmat illeti, figyelembe véve, hogy a legtöbb tagállam él a 7,5%-os határtól való eltérés lehetőségével, továbbá hogy egyes végfelhasználók magas szennyeződéstartalmat kívánnak meg, fenn kell tartani a jelenlegi rendszert annak érdekében, hogy a tagállamok támogatást nyújthassanak a legfeljebb 15% szennyeződést és szilánkot tartalmazó rövid lenrost, valamint a legfeljebb 25% szennyeződést és szilánkot tartalmazó kenderrost előállításához.

A hosszú lenrost elsődleges feldolgozóinak Hollandia, Belgium és Franciaország egyes hagyományos termőterületein nyújtott kiegészítő támogatás változatlan marad, ami az 1673/2000/EK rendeletben foglaltaknak megfelelően hektáronként 120 euro támogatást jelent az I. területen, és hektáronként 50 euro támogatást a II. területen.

- Jogalap

Az 1673/2000/EK tanácsi rendelet és az 1234/2007/EK tanácsi rendelet („az egységes közös piacszervezésről szóló rendelet”).

- A szubszidiaritás elve

A javaslat értelmében a következő lényeges elemek továbbra is a tagállamok felelősségi körében maradnak:

- a THC-tartalom és az engedélyezett kenderfajták használatának ellenőrzése,

- az engedéllyel rendelkező elsődleges feldolgozók számviteli ellenőrzése,

- a készletek ellenőrzése.

- Az arányosság elve

A javaslat megfelel az arányosság elvének, mivel a közös agrárpolitika általános célkitűzéseinek megvalósítását szolgálja.

- A jogi eszközök megválasztása

Javasolt eszköz: Tanácsi rendelet a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK tanácsi rendelet módosításáról.

KÖLTSÉGVETÉSI VONZATOK

A meghosszabbítás becsült többletköltsége 4,64 millió EUR. A becsült mennyiségek alapján a jelenlegi támogatás a meghosszabbítással együtt 20,82 millió EUR összkiadással járna.

2008/0011 (CNS)

Javaslat:

A TANÁCS RENDELETE

a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet módosításáról („az egységes közös piacszervezésről szóló rendelet”)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára,

tekintettel az Európai Parlament véleményére[1],

mivel:

1. A legfeljebb 7,5% szennyeződést és szilánkot tartalmazó rövid lenrost és kenderrost feldolgozásához nyújtott támogatás a 2007/2008-as gazdasági év végéig van hatályban. Tekintettel azonban a jelenlegi támogatási rendszer keretében az ilyen rostok piacán jelentkező kedvező tendenciákra, továbbá az innovatív termékek és felvevőpiacaik megszilárdításához való hozzájárulás érdekében indokolt e támogatás alkalmazási időszakát a 2008/2009-es gazdasági év végéig meghosszabbítani.

2. A rostlen és a rostkender piacainak közös szervezéséről szóló, 2000. július 27-i 1673/2000/EK tanácsi rendelet[2] előírja, hogy a 2008/2009-es gazdasági évtől emelni kell a hosszú lenrost feldolgozásához nyújtott támogatás szintjét. Az 1673/2000/EK rendelet helyébe a 2008/2009-es gazdasági évtől kezdődően az 1234/2007/EK rendelet[3] lépett. Az 1234/2007/EK rendelet rendelkezéseinek szövegezése során az 1673/2000/EK rendelet rendelkezéseit oly módon vették figyelembe, ahogyan azokat az említett gazdasági évtől alkalmazni kellene, ezért a támogatás a tervezett szinten került rögzítésre. Mivel a rövid lenrost feldolgozásához nyújtott támogatás a 2008/2009-es gazdasági év végéig fennmarad, a hosszú lenrost feldolgozásához nyújtott támogatás szintjét ugyanezen gazdasági év végéig azon a szinten kell tartani, amelyet az 1673/2000/EK rendelet a 2007/2008-as gazdasági évre előirányzott.

3. A jó minőségű rövid lenrostok és kenderrostok előállításának elősegítése érdekében kizárólag a legfeljebb 7,5% szennyeződést és szilánkot tartalmazó rostok részesülnek támogatásban. A tagállamok azonban eltérhetnek ettől a határértéktől, és támogatást nyújthatnak a 7,5% és 15% közötti szennyeződést és szilánkot tartalmazó rövid lenrostok, illetve a 7,5% és 25% közötti szennyeződést és szilánkot tartalmazó kenderrostok feldolgozásához is. Mivel ez a lehetőség csupán a 2007/2008-as gazdasági év végéig áll nyitva a tagállamok előtt, lehetővé kell tenni számukra, hogy az említett határértéktől egy újabb gazdasági éven át eltérhessenek.

4. Tekintettel arra, hogy új felvevőpiacok alakultak ki, biztosítani kell a nyersanyagellátás minimális szintjét. Annak érdekében tehát, hogy továbbra is ésszerű termelési szinteket lehessen biztosítani az egyes tagállamokban, meg kell hosszabbítani a garantált országos mennyiségek alkalmazási időszakát.

5. Hollandia, Belgium és Franciaország egyes régióiban a hagyományos lentermelés folytatását kiegészítő támogatásokkal mozdították elő. Annak érdekében, hogy folytatódjon a mezőgazdasági üzemek szerkezetének az új piaci feltételekhez való fokozatos hozzáigazítása, szükség van ezen átmeneti támogatásnak a 2008/2009-es gazdasági év végéig történő meghosszabbítására.

6. Ezért az 1234/2007/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1234/2007/EK rendelet a következőképpen módosul:

1. A II. rész I. címe IV. fejezete I. szakasza II. alszakaszának címe helyébe a következő szöveg lép:

„II. alszakasz

Rostlen és rostkender”

2. A 91. cikk a következőképpen módosul:

a) Az (1) bekezdés első albekezdése helyébe a következő albekezdések lépnek:

„A hosszú rostlen szalmájának feldolgozásához támogatás az engedéllyel rendelkező elsődleges feldolgozók részére nyújtható a valamely mezőgazdasági termelővel kötött adásvételi szerződés tárgyát képező szalmából ténylegesen előállított rost mennyisége alapján.

A 2008/2009-es gazdasági évben ugyanezen feltételekkel a rövid rostlen és a rostkender szalmájának feldolgozásához is nyújtható támogatás.”

b) A (2) bekezdés helyébe a következő szöveg lép:

„(2) Ezen alszakasz alkalmazásában „engedéllyel rendelkező elsődleges feldolgozó” alatt olyan természetes vagy jogi személy, illetve természetes vagy jogi személyek olyan csoportja értendő – függetlenül saját, illetve tagjai nemzeti jog szerinti jogállásától – aki vagy amely len- vagy kenderrost gyártására engedélyt kapott a létesítmények helye szerinti tagállam illetékes hatóságától.”

3. A 92. cikk (1) bekezdése helyébe a következő szöveg lép:

„(1) A 91. cikkben meghatározott feldolgozási támogatás összege a következők szerint alakul:

a) a hosszú lenrost esetében:

- a 2008/2009-es gazdasági évre tonnánként 160 EUR,

- a 2009/2010-es gazdasági évtől kezdődően tonnánként 200 EUR,

b) a legfeljebb 7,5% szennyeződést és szilánkot tartalmazó rövid lenrost és kenderrost esetében a 2008/2009-es gazdasági évre tonnánként 90 EUR.

A tagállamok azonban – a hagyományos felvevőpiacokra tekintettel – határozhatnak támogatás nyújtásáról a következő esetekben is:

a) 7,5–15% szennyeződést és szilánkot tartalmazó rövid lenrost,

b) 7,5–25% szennyeződést és szilánkot tartalmazó kenderrost.

A második albekezdésben említett esetekben a tagállamok a támogatást az előállított mennyiséget meg nem haladó mennyiség után adják, 7,5% szennyeződéssel és szilánkkal számolva.”

4. A 94. cikk a következőképpen módosul:

a) Az (1) bekezdés helyébe a következő szöveg lép:

„(1) A támogatható hosszú lenrost maximális garantált mennyisége gazdasági évenként 80 878 tonna. Ezt a mennyiséget a XI. melléklet A.I. pontjával összhangban, nemzeti garantált mennyiségek formájában szét kell osztani egyes tagállamok között.”

b) A szöveg az (1) bekezdés után a következő bekezdéssel egészül ki:

„(1a) A 2008/2009-es gazdasági évben támogatásban részesíthető rövid lenrost és kenderrost maximális garantált mennyisége 147 265 tonna. Ezt a mennyiséget a XI. melléklet A.II. pontjával összhangban, nemzeti garantált mennyiségek formájában szét kell osztani egyes tagállamok között.”

c) A cikk a következő bekezdéssel egészül ki:

„(3) Valamennyi tagállam jogosult az (1) bekezdésben említett garantált országos mennyisége egy részét átcsoportosítani az (1a) bekezdésben megadott garantált országos mennyiségébe és viszont.

Az első albekezdésben említett átcsoportosításokat az 1 tonna hosszú lenrost = 2,2 tonna rövid lenrost, illetve kenderrost egyenlet alapján kell végrehajtani.

Feldolgozási támogatás csak az (1) és az (1a) bekezdésben említett, e bekezdés első két albekezdésével összhangban kiigazított mennyiségek után nyújtható.”

5. A 94. cikk után a rendelet a következő cikkel egészül ki:

„94a. cikk Kiegészítő támogatás

A 2008/2009-es gazdasági év során kiegészítő támogatást kell nyújtani az engedéllyel rendelkező elsődleges feldolgozók részére a XI. melléklet A.III. pontjában ismertetett I. és II. területen található, lennel bevetett területek, illetve az után a szalmatermelés után, amely

a) a 91. cikk (1) bekezdésében említett adásvételi szerződés vagy kötelezettségvállalás tárgyát képezte, és

b) hosszú rosttá történő feldolgozási támogatásban részesült.

A kiegészítő támogatás összege az I. területen 120 EUR/hektár, a II. területen pedig 50 EUR/hektár.”

6. A XI. melléklet e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Rendelkezéseit 2008. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

MELLÉKLET

A XI. melléklet A. pontja helyébe a következő szöveg lép:

„A.I. A 94. cikk (1) bekezdésében említett maximális garantált hosszúlenrost-mennyiség felosztása a tagállamok között

Belgium | 13 800 |

Bulgária | 13 |

Csehország | 1 923 |

Németország | 300 |

Észtország | 30 |

Spanyolország | 50 |

Franciaország | 55 800 |

Lettország | 360 |

Litvánia | 2 263 |

Hollandia | 4 800 |

Ausztria | 150 |

Lengyelország | 924 |

Portugália | 50 |

Románia | 42 |

Szlovákia | 73 |

Finnország | 200 |

Svédország | 50 |

Egyesült Királyság | 50 |

A.II. A 94. cikk (1a) bekezdésében említett, a 2008/2009-es gazdasági évre vonatkozó, maximális garantált rövidlenrost- és kenderrostmennyiség felosztása a tagállamok között

A 94. cikk (1a) bekezdésében említett mennyiséget a következőképpen kell felosztani:

a) országos garantált mennyiségek formájában a következő tagállamok között:

Belgium | 10 350 |

Bulgária | 48 |

Csehország | 2 866 |

Németország | 12 800 |

Észtország | 42 |

Spanyolország | 20 000 |

Franciaország | 61 350 |

Lettország | 1 313 |

Litvánia | 3 463 |

Magyarország* | 2 061 |

Hollandia | 5 550 |

Ausztria | 2 500 |

Lengyelország | 462 |

Portugália | 1 750 |

Románia | 921 |

Szlovákia | 189 |

Finnország | 2 250 |

Svédország | 2 250 |

Egyesült Királyság | 12 100 |

* Magyarország esetében az országos garantált mennyiség kizárólag a kenderrostra vonatkozik.

b) 5 000 tonna, amelyet garantált országos mennyiségek formájában kell szétosztani a 2008/2009-es gazdasági évben Dánia, Írország, Görögország, Olaszország és Luxemburg között. Ezt a felosztást a 91. cikk (1) bekezdésében említett szerződések vagy kötelezettségvállalások tárgyát képező területek alapján kell meghatározni.”

A.III. A 94a. cikkben említett támogatásra jogosult területek

I. terület

1. Hollandia területe

2. A következő belga települések: Assenede, Beveren-Waas, Blankenberge, Bredene, Brugge, Damme, De Haan, De Panne, Diksmuide (kivéve Vladslo és Woumen), Gistel, Jabbeke, Knokke-Heist, Koksijde, Lo-Reninge, Middelkerke, Nieuwport, Oostende, Oudenburg, Sint-Gillis-Waas (csak Meerdonk), Sint-Laureins, Veurne és Zuienkerke.

II. terület

1. Belgiumnak az I. területen kívüli területei

2. Franciaország következő területei:

- Nord megye,

- Béthune, Lens, Calais, Saint-Omer körzet, valamint Marquise kanton Pas-de-Calais megyében,

- Saint-Quentin és Vervins körzet Aisne megyében,

- Charleville-Mézières körzet Ardennes megyében.

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 05 02 07 01 | ELŐIRÁNYZATOK: 21 millió EUR |

2. | CÍM: A Tanács rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet módosításáról |

3. | JOGALAP: A Szerződés 37. cikke |

4. | CÉLKITŰZÉSEK: A rostlenre és a rostkenderre vonatkozó hatályos támogatási rendszer egy évvel való meghosszabbítása. |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2008 (millió EUR) | KÖVETKEZŐ PÉNZÜGYI ÉV 2009 (millió EUR) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI HATÓSÁGOK TERHÉRE – EGYÉB | 4,64 | 0 | 2,44 |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | – | – |

2010 |

5.0.1 | KIADÁSI ELŐIRÁNYZAT | 2,20 millió EUR |

5.1.1 | BEVÉTELI ELŐIRÁNYZAT |

5.2 | SZÁMÍTÁS MÓDJA: Becslések: [pic] |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN/NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN/NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN/NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN/NEM |

ÉSZREVÉTELEK: A becsült mennyiségeket a 2004/2005-ös (tényleges mennyiségek), illetve a 2005/2006-os és a 2006/2007-es (közölt becslések) gazdasági évek átlagtermelése alapján határozták meg. (összhangban a 2008-ra vonatkozó módosító indítvánnyal) Abban az esetben, ha a garantált országos mennyiségeket teljes egészében felhasználják, a pénzügyi kihatás legfeljebb 12,02 millió EUR lehet. |

[1] HL C […], […], [...]. o.

[2] HL L 193., 2000.7.29., 16. o. A legutóbb a 953/2006/EK rendelettel (HL L 175., 2006.6.29., 1. o.) módosított rendelet.

[3] HL L 299., 2007.11.16., 1. o.